
    Na pravom brehu Maruše leží živé mestečko Orod. Tu sa zriekol dňa 11. augusta 1849 krajinského vladárstva Košút a oddal politickú i vojenskú správu Görgeymu, tu sa skončila i krvavá smutnohra, myslím odpravenie trinástich dôstojníkov revolucionárskeho vojska. Na druhom brehu Maruše leží nepatrný zámok, ktorého cisársky veliteľ, Berger, za dlhý čas vzdoroval honvédom, mesto hodne rozstrieľal a konečne kapituloval. Orod za povstania mnoho trpel, od toho času mesto toto stalo sa však krajším, živším a takrečeno strediskom dolnozemského obchodu, k čomu mu veľmi dopomohlo to, že je tam uzol železničného spojenia Sedmohradska s Uhorskom.


    Keď kráčame mestom od severu na juh, na pravej strane tržiska vidíme kostol s kláštorom minoritským, ďalej ohromný hostinec „Ku bielemu krížu“, potom rad veľkomestských sklepov a viac bočných ulíc. Do poslednej z týchto zabočíme a otvoríme prvé dvere naľavo. Sme vo dvore; široké nádvorie je dobre vyvozené pieskom a vysadené stromoradím, presnovaným plynovými cievami, ktorých večerné plamienky zďaleka ligocú sa sťa tie bledé hviezdičky na oblohe. Popod stromy sú porozkladané stoly, s červenými a modrými obrusmi pre pospolitých, s bielymi pre významnejších hostí. Je to takzvaný mestský hostinec s dvorom, usporiadaným na prijímanie hostí v lete. Slnce zapadalo, keď sme vkročili do tejto záhrady. Po krátkom rozhľade sadneme k jednému zo stolov a ihneď dostaví sa sluha — driečny to šuhaj — a riekne:


    „Čím smiem slúžiť?“


    Nediv sa, milý čitateľ, že nás oslovil v našej milej materčine, lebo v Orode tak počuješ v triede sluhov a nájomníkov zvuk slovenčiny, ako v Pešti. Sluha dobre vedel, že my nepokladáme za hanbu verejne hovoriť po slovensky, a preto nás ňou vždy oslovil.


    „Piva mi doneste!“ odvetím a hľadím napravo, naľavo, či nezočím dakoho známeho, ale vidím samé neznáme tváre. Zadumaný sedím pri svojom pive a v zadumanosti svojej zablúdil som na krídlach rozpomienok do minulých časov, keď som po prvý raz bol v Orode.


    Bolo to roku 1849 v mesiaci auguste, keď meteor povstania klonil sa k pádu. Bol som vtedy spolupracovníkom úradných novín. Počiatkom augusta sa pošuškávalo, že Košút v zámku vymenoval Görgeya za diktátora a tento že sústredí všetku moc vo svojich rukách. Jedného dňa sišiel sa celý redakčný personál k pretriasaniu otázky, čo bude s nami, keď nám už dva mesiace riadne neplatili. Vyslali sme dvoch zo spoludruhov svojich k ministrovi Szemeremu, ktorému sme boli podriadení, aby nás poučil o stave veci. Naši vyslanci vrátili sa s odvetou, aby sme sa v nasledujúci deň o dvanástej dostavili k nemu.


    Boli sme už pred dvanástou v úradnej svojej miestnosti, ktorej obloky hľadely na ulicu. A čo vidíme z oblokov? Kočiare vystrojené na dlhú cestu. Do prvého z nich sadnul Košút s Battyányim, do druhého Szemere s Vukovičom. Čo to? Kam tí idú? Naši vyslanci ponáhľali sa k bytu ministrovmu, ale tam našli všetko zavreté; i dozvedali sa, či nám nenechali nejakú listinu. Ale zhola nič. Čo tu robiť? Zhabali sme pokladnicu časopisu, s peniazmi sme sa priateľsky podelili a každý svojou pošiel stranou. Ja, vrátiac sa na hospodu, premýšľal som vo svojom chatrnom byte o márnosti svetskej slávy. Vtom chvatne vbehne do izby úradný sluha a riekne:


    „Pane, nech sa ľúbi razom do úradu!“


    „Nehovorte do sveta!“ odvetím.


    „Nie, nie, pane, od Košúta prišiel rukopis s nariadením, aby sa razom tlačil.“


    Idem do úradu, a vskutku bolo tak, ako tvrdil sluha. Bola to proklamácia k maďarskému národu, v ktorej Košút vojenskú i politickú vládu skladal do rúk Görgeya. Sotvaže listina táto vyšla zpod tlače, už mi bol doručený Görgeyov rukopis, v ktorom oznamuje, že si želá vyprostredkovať pre krajinu pokoj…


    Potiaľto som, hľadiac do pohára, prišiel v rozpomienkach svojich, keď ma neočakávane vyrušil akýsi pán, predstaviac sa mi s priateľským úsmevom: „Ráčte dovoliť, pane, či nemám šťastie s pánom N.?“


    „Na službu; s kým mám česť?“


    „Ja som Petor Sielnický.“


    „Čo? Petor Sielnický? Ty si to, Petrík ľúby? Kde si? Čo si? Ako si?“ Vzájomne sa hrnuly otázky a odpovede, až si konečne môj bývalý dobrý priateľ sadol ku mne pod zimozeleň a náš rozhovor vzal logickejší smer.


    „Tak ty, Petrík môj, si v H. M. V.?“


    „Bohužiaľ, tam!“


    „Ešteže bohužiaľ! Istotne máš dobre mastný úrad, si ctený a vážený?“


    „Horká tvoja vážnosť a mastný úrad; živorím, sťa medveď v zime.“


    „Do hroma! Ako to možno? Ty, ktorý si sa v štyridsiatom ôsmom a deviatom roku i pri svojej mladosti vyznačil v úradoch štátnej financie, ty by si dnes nemal promociu?“


    „Tak by malo byť, ale je nie tak. Pod Nemcom nemohol som napredovať sťa odbojník, a teraz nemôžem k ničomu prísť ako pansláv.“


    „Choď mi so svojím panslávom! Krv vo mne vrie, keď počujem taký nesmysel. Ale aká to náhoda, Petrík ľúby, s tebou sa sísť, a práve tu v Orode! Pravda, tu sme sa videli napokon, ak sa nemýlim, 11. augusta 1849?“


    „Ach nie; pod Világošom 13. augusta.“


    „Pravdu máš: keď sme slzili nad svojou vlasťou a pustili sa do sveta, ako kurence bez matky.“


    Rozhovor náš nemal konca kraja, najmä však osud môjho priateľa taký je dojímavý, že som si umienil s jeho privolením ho uverejniť.

    So Sielnickým som sa obznámil v Bratislave. Milá mi je to rozpomienka, ako vôbec každá na študentský život, a ešte by mi bola milšou, keby nám naši učitelia boli dali dajaký smer. Bol som poslucháčom bohoslovia, pravda z nutnosti, sťa jeden z najchudobnejších mladíkov, no náš učiteľ nevedel v nás vykresať zápal za túto vedu, ale svojím rozumkárstvom umoril ešte aj tú malú pietu cirkevnú, ktorú sme si priniesli z rodičovského domu. Čím ľahostajnejším som sa stal k vedám teologickým, tým s väčším zápalom a prepiatou oduševnenosťou navštevoval som krajinský snem. Viedol sa v ten čas boj liberálnych s konzervatívnymi. Výteční rečníci ohlášali sa za samostatnosť krajiny, rovnoprávnosť vierovyznania, odanenie zemanov a zrušenie urbáru. Ako jarný teplý tichý dážď pomáha útlym bylinkám k bujnému vzrastu, tak dozieraly vo mne pod vplyvom snemovných rečí city slobodomyseľné.


    V krajinskej snemovni poznali sme sa so Sielnickým a v krátkom čase stali sme sa priateľmi, hoci je isté, že naše temperamenty boly a sú cele protivné. On bol melancholický, ja sangvinicko-cholerický. Málo rozprával, ale tým viac myslel. Nie ľahko prijal náhľady iných, no raz osvojené nezmenil. Mňa oduševnenie rozohnilo a bol by som hneď šiel do boja, on práve tak chladnokrvne poslúchal tie najiskrennejšie reči, ako keď sa čítaly štatistické datá alebo krajinský príjem a výdavok. Ba toto pokonné ho viac zaujímalo ako najohnivejšia debata proti Metternichovi. Často som ho napádal:


    „Petor, ty si zosobnená hmota!“


    „Podľa čoho tak myslíš?“


    „Podľa čoho? Nuž podľa toho, že mladuškého Lónyaya s väčšou napnutosťou počúvaš, ako Klauzala alebo Beöthyho.“


    „V tom máš pravdu. Obdivujem toho mladého človeka, že má obľúbenie v takých solídnych predmetoch.“


    Petor Sielnický, hoci bol synom nie majetných rodičov, študoval práva, pravda nie v Pešti, ale v Prešove, a sťa jurát prišiel do Bratislavy s istým stoličným vyslancom ako pisár. Jeho chudoba, no i temperament, nedopúšťaly, aby sa priatelil so snemovou mládežou, a tak vítané mu bolo priateľstvo. Slobodné hodiny sme trávievali spolu v jarnom a letnom čase obyčajne prechádzkou medzi vrchami, a keď som ja v poetickom naladení obdivoval niekde s vŕšku krásne panoráma od Devína tečúceho Dunaju, on prezeral révy a robil svoje poznámky, že ešte raz toľko vína by mohly rodiť, keby takto alebo ináčej boly pestované.


    „Pravdu máš, Petor,“ poznamenal som žartovne, „mohli by sme viac piť na zdar tejto milej, krásnej vlasti.“


    „Nie to, bratku, ale ľud by sa stal zámožnejším a získal by aj štát hojnejším vývozom.“


    V Bratislave viedly sa toho času tuhé boje nielen v snemovni, ale aj medzi mládežou; vrelo to na všetky strany. Maďarské národné povedomie, vzbudené zo sna, vzbudilo národné povedomie aj u Slovákov. Starý Palkovič, skľúčený duchom, nemal dostatočnej pružnosti viesť a oduševniť slovenskú mlaď; na čelo tejto postavil sa Štúr. Čírej maďarskej mládeže bola by bývala hŕstka, ale pridružilo sa k nej mnoho Slovákov a Nemcov. Nezatracujte, slovenskí bratia, od vás v tom čase odcudzenú krv.


    Sedeli sme so Sielnickým v mestskom lesíku v tôni široko rozloženej lipy.


    „Ty si rodom Slovák?“ pýtal sa ma Petor.


    „Áno,“ odvetil som ja; „a zdá sa mi, že aj tvoja materinská reč je tá istá?“


    „Tak je,“ odvetil on.


    „Čo ti prišlo na um, že sa opytuješ?“


    Môj priateľ mlčal, ako by ho vnútorný boj hatil vo vyjadrení jeho myšlienok a citov, až konečne zhlboka vzdychol a riekol:


    „Divné je to, že my, Slováci, rozdvojení, tvoríme rôzne strany!“


    „Tak je; ale kto za to môže, že ten čistý, vlastenecký zápal nezahrieva srdcia tamtých?“


    „A ty tak súdiš o protivnej strane?“


    „A či môžem ináč súdiť? Terajšia vláda v otroctve drží celú krajinu, šľachta bojuje proti tomu, nuž či sa my nemáme k nim pripojiť a ich snahy všemožne podporovať?“


    „Dobre, ale to isté by sa mohlo stať, a to s väčším prospechom, keby pracovaly sjednotené sily.“


    „Pravdu máš, ale kto môže za to, že oni gravitujú ku štátu, ktorý znivočil Poľsko a je reprezentantom absolutizmu?“


    „A dá sa to skutkami dosvedčiť?“


    „Čujem jedno aj druhé, pravda, istého nič tvrdiť nemôžem.“


    „Počuj, bratku, moje politické vyznanie je toto: voľnosť predovšetkým. A to je, čo ma púta k takzvaným liberálnym na krajinskom sneme. Verím v Boha, že keď zvíťazí táto strana, nebude sa nikoho tázať, akej si národnosti, ale do rozkvetu privedie hmotný dobrobyt jednotlivcov i celej vlasti. Dôkazom toho je Košútov, domáci priemysel podporujúci spolok. Pri tomto dobrobyte napredovať bude osvietenosť a vzdelanosť všetkých národov našej milej vlasti.“


    Mlčal som; vhod mi prišlo toto ospravedlnenie; jednak som sa hanbil, že som sa slepo vrhol do náručia odrodilstva, jednak ma priateľove slová upevnily v mojich náhľadoch. Boly takrečeno zásadou, heslom celého môjho, rozmanitým osudom zmietaného života. —


    


    *


    


    Istého dňa vkročil Petor do môjho bytu a začne:


    „Vieš, čo nového?“


    „Zviem, keď mi povieš.“


    „Idem do Pešti.“


    „Do paroma, a čo tam počneš?“


    „Budem pracovať a pripravovať si budúcnosť.“


    „Ale či máš na to prostriedky?“


    „Ach, áno! K. založil ústredný výbor Védegyletu a ja som vymenovaný za koncipistu.“


    „Bravo! Si šťastný človek, oboznámiš sa s najvýtečnejšími vlastencami, tvoja budúcnosť je zabezpečená. Nezabudni na mňa a odporuč ma za pisára.“


    „Žartuješ.“


    „Nie veru, vážne hovorím.“


    Rozlúčili sme sa. Vyznám, tešilo ma, že dostal takú skvelú postať, no skrsla vo mne aj istá závisť, prečo mňa nepostretlo podobné šťastie.

    Dňa 31. decembra roku 1848 zavládla mohutná rozčulenosť hlavným mestom Uhorska. Dve zprávy poletovaly z úst do úst: slávne víťazstvo Bemovo v Sedmohradsku a konečná porážka Percellova pri More. Následkom tejto poslednej ešte toho večera rozhodol snem razom vysťahovať sa z mesta, lebo možno, že cisárske vojsko dnes zajtra opanuje Pešť. Vláda s krajinským snemom zvolily za dočasné sídlo Debrecín. S prvým dňom roku 1849 v krutej zime začalo sa sťahovanie. Bol to hrozný zmätok medzi Pešťou a Solnokom. A o nič nie menší medzi Solnokom a Debrecínom. Ale najväčší v Debrecíne samom. Lebo ako keď kobylky neočakávane zaplavia pole, tak zaplavilo množstvo ľudu toto ohromne síce veľké, ale cele jednoduché dolnozemské mesto.


    O riadnej hospode ani reči, za šťastného sa pokladal, kto v treskúcej zime ubytovať sa mohol v dajakej drevenej búde. Ja sdružil som sa s redakciou Priateľa ľudu ako riadny spolupracovník. I my sme boli odkázaní zimovať v drevenej búde; robili sme síce pokusy postarať sa o príhodnejši byt, ale nešlo to.


    „Za čo nám prepustíte túto miestnosť?“ oslovil som istého roľníka.


    „Za 60 zlatých v striebre.“


    „Dobre; ale my nie na rok, len na mesiac mienime prenajať.“


    „Veď na mesiac 60 zlatých.“


    „Do paroma! A čože budem jesť, keď celý svoj mesačný plat dám za hospodu?“


    „A či nemáte viac platu?“


    „Pravdaže nie.“


    „A nepatríte vy k vláde?“


    „Ba áno.“


    „Nuž tak si môžete natlačiť bankoviek, koľko chcete.“


    „Bratku ľúby, to ani sám Košút nemôže vykonať.“


    Dobrý tento človek nevedel chápať, ako by to mohlo byť.


    Konečne aj nám vykázali hospodu, a to veru pohodlnú, kde sa ubytovala vládna Slovač. Prvé dni nášho pobytu v Debrecíne boly do zúfania zunované; kým sa úrady usporiadaly, tlačiareň zriadila, žili sme bez všetkého zamestnania; kaviarne, hostince boly preplnené, takže v nich meškať bolo pokutou, nie zábavou; časopisy sme nemali nijaké, na knihy pri takom chvatnom sťahovaní nik nepomyslel.


    Redakcia Priateľa ľudu sedela pri solídnom preferanci a nalievala do kvarterky bakatoru; kto vyhral hru, vypil ju na zdar vlasti; inú odmenu i tak nedostal, len za kalištek výborného vína. Že pri tom rozhovor bol živý a rozmanitý, ľahko sa domyslieť. Keď sme sa najlepšie zabávali, zaklope ktosi na dvere. „Voľno,“ riekneme razom takmer všetci. Dvere sa otvoria a do izby vkročí — Petor Sielnický.


    Idem mu v ústrety, vyobjímam, vybozkávam priateľa a predstavím ho spoludruhom ako človeka, ktorý patrí do nášho slovenského cechu.


    „Ale povedz mi, Petrík, kde si sa tu vzal?“


    „Kde som sa vzal? Doviezly ma karcagské kone.“


    „Dobre, dobre, ale tvoje postavenie. Kde si? čo si?“


    „Ja som pri ministerstve financií.“


    „Dúfam, že s dobrou gážou?“


    „Ach, áno! No vieš, nie každý sa tam dal upotrebiť; a pritom ma osobne poznal prvý uhorský minister financií.“


    „Ale veď dušou celej financie je Duschek?“


    „Rozumie sa! Keď sme sa tu v Debrecíne Košútovi predstavili, objal Duschka a riekol: Dobre, keď ste len vy tu; to je ešte nie prehratá naša vec.“


    Sielnický bol pravou rukou ministra financií, mal vlohy výborné a vynikal i pilnosťou. Pritom, čo robí veľmi obľúbeným mladého človeka, bol skromný, ústupný, nedal znať, či túži po vyznačení. A keď videl spokojnosť svojich predstavených, bol tým v hojnej miere odmenený. Jeho politické náhľady boly mierne, z celej duše bol oddaný slobodomyseľnosti, ktorej zástavu vyzdvihli povstalci, no nesúhlasil so všetkým, čo sa pod kepienkom voľnosti dialo, najmä sa mi viac ráz žaloval, ako náramne ho bolí, keď počuje uštipačné slová, často zlomyseľnú hanu kydať na ľudí iného presvedčenia, najmä na svojich rodákov. Tak sa zdá, že podobného smýšľania bol i jeho šéf.


    Z jari, keď slniečko začalo ohrievať a povstalci medzi Solnokom a Pešťou víťazne napredovali, prechodili sme sa spolu pred mestským domom. Bolo to stavanie na poschodie. Tu mal svoju hospodu Košút. Pod jeho bytom bola naša tlačiareň spolu s redakciou. Pozreli sme do vrát i videli sme mužských, ako sa prechádzali po dvore.


    „Či vieš, kto sú tí?“


    „Pravdaže viem; sú to uväznení Slováci, medzi nimi Hodža, Zoch a Fejérpataky.“


    „Vidíš, brat môj, ľúto mi je ich: my bojujeme za ideu politickú, oni za ideu národnú.“


    „Neviem, či som ti hovoril: dostali sme uprávu, aby sme im posielali Priateľa ľudu, ba čo viac, mňa chceli použiť, aby som ich navštevoval a pre našu vec získal, ale neprijal som tú úlohu.“


    Ako takto besedujeme, udrie nám v uši slovenský hlas:


    „Hoj, braček, nebudú už dlho panovať Maďari.“


    „Ako to môžeš vedieť?“


    „Ako? Nuž hľa, čujem, že ruské vojsko udrelo so všetkých strán.“


    Hľadeli sme jeden na druhého. Obrátil som sa k úbohým drevorubačom a riekol:


    „Ľudkovia, mlčte, lebo snadno životom vážite; neviete, aké časy žijeme?“


    Zmizli ako gáfor a my pokračovali sme v prechádzke a rozhovore.


    „Či si už počul o marcovom cisárskom patente?“


    „Ach, áno; ale či vieš, akú odvetu mieni dať naša vláda?“


    „Minister mi dal, ale len tak nesrozumiteľne, na vedomie, že vždy hlbšie a hlbšie ideme do labyrintu, z ktorého ťažko bude sa nám vymotať.“


    „Iste rozumel detronizáciu cisársko-kráľovského domu; dostali sme pokynutie, aby sme v tom smere písali.“


    „Toho sa hrozne bojím, lebo pravdu má istý vojenský dôstojník, ktorý povedal: keď vojdem do tmavej izby, načo by som zamknul za sebou dvere?“


    Vtom sišli sme sa s viacerými známymi a rozhovor náš sa pretrhol, — tamtí nám celkom oduševnene oznámili, čo sa snuje v smerodajných kruhoch, že Košút zvolený bude za vladára a tým proklamovaná bude republika. No radostnejšie dotkla sa nás zpráva, že sa o krátky čas presťahujeme do Pešti.

  


  
    IV


    


    


    Pekná je Dolná zem, pekná najmä koncom mája alebo počiatkom júna, keď zelené more obilia vlní sa, hnané tichým vetríkom. Ak zastaneš na akej takej výšinke, máš vôkol seba obzor na míle siahajúci, nad sebou jasné, modré nebo sťa mohutné sklepenie, a vôkol teba zelenie sa všetko. Ale krajšie sú čarokrásne nivy Slovenska. Na Dolniakoch myseľ a city naraz so zrakom rozlejú sa po rovinách; naproti tomu v úzkych dolinách všetko sa pozdvihuje k nebu, už samé vrchy ponúkajú nás hore hľadieť, nie dolu, k zemi. Preložíme teda dejište našich udalostí na Slovensko.


    Od Muráňa na západ v krásnej doline, ktorú vlaží Hron, leží mesto B. Rýdzu slovenskosť mesta prezrádzajú staré domy, pozostatky to českého staviteľského slohu. Meštianstvo jeho zväčša až podnes zachovalo svoj národný ráz, aj zo vznešenejších mnohí, sťa dobrí synovia otcov svojich, nezapreli slovenský svoj pôvod. Medzi týmito vyniká rod Jazveckých, hoci už zemianska krv koluje v ich žilách. Najstarší v rodine, menom Juraj, mal vlohy výborné, so skvelým výsledkom skončil svoje školy, ale jeho duša nebažila po úradoch a hodnostiach, volil radšej žiť v jednoduchej skromnosti a na pokoji, ako skvelejšie vo svetskom víre. Boly časy, že proti jeho vôli natisli mu úrad slúžneho. S týmto jeho úradovaním spojené sú mnohé rozmanité udalosti. Juraj Jazvecký dobre vedel, že putá úradného života dlho trpieť nebude, preto si i pisáreň usporiadal len tak dočasne. Cestoval najviac v noci, aby ho po dedinách ľud prosbami netrápil. Nebol priateľom mnohého písania, takže žalobníkom, čo mu podávali písmo, obyčajne riekol:


    „Povedzte ústne, čo žiadate.“


    Jeho manželka bola príkladná gazdinka — ďaleko široko povestná bola jej bryndza — a pritom dobrosrdečná a pohostinná pani. Povestnejší národovec neobišiel jej dom. Žiaci do škôl a zo škôl idúci zastavili sa u nej a ona ako pečlivá matka prijala každého vľúdne a so slovenskou úprimnosťou. Nepatrili oni do počtu bohatých, no predsa zámožnejších, mali od otca zdedený dom a pekné pozemky, ktoré im pri skromnom ich spôsobe žitia postačily, aby zostali neodvislými. Tým skorej, že mali len jednu jedinú dcéru, menom Boženu. Dá sa myslieť, ako drahocenou bola ona svojim rodičom. Postavy strednej, vzrastu štíhleho, vlasy i obočie belavé, oči modré, jasné. Nevynikala krásou telesnou, tým väčšia bola však jej krása duchovná. Patrila medzi tie krásavice, ktoré nevíťazia razom, ale časom. Skromná, pri prvom zjave temer zostala nepovšimnutou, no kto mal príležitosť poznať bodrosť jej mysli, ušľachtilosť duše, dobrotu srdca, zdravý um, bol okúzlený a povedal: „Šťastný človek, koho oblaží rukou i srdcom.“ Ona sama cítila, že nepatrí do počtu povestných krásavíc a preto sa namáhala skromný zovňajšok nahradiť vnútornou cenou. A nebolo jej ani ťažko vyvinovať sa duševne, keďže v zdravej výchove mala položený dobrý základ. Každú hodinku, ktorú mohla pri práci usporiť, obracala na vzdelanie. Jej izbietka vyzerala skôr ako pracovňa vedomca, než ako chyžka mladej devy. Na vkusnom písacom stolíku usporiadaná bola malá bibliotéka z vyberaných diel, v ktorej nechýbaly význačné staršie ani novšie diela slovenskej spisby. Pri stolíku visela na modročervenej stužke gitara, na ktorej majstrovsky vedela sprevádzať svoj dojímavý spev národných piesní. No šijací stolček pri okne prezradzoval, že nezanedbávala ani toto umenie.


    Vkročme do jej izbičky a najdeme ju za písacím stolíkom. Je práve podvečer. Pred ňou papier, v ruke ľahké pero. Za čas sedí celá zadumaná, premýšľajúc, ako sveriť svoje myšlienky papieru, až konečne do pohybu príde útla rúčka a značí:


    Dňa 15. januára 18…


    Včera nemohla som pokračovať v písaní denníka. Mali sme návštevu. Dotieravý Hanes, o ktorom koluje povesť, že každej deve prisahá vernosť, predstavil nám akéhosi pána Sielnického, ktorý má povolanie pri bernom úrade. Zdá sa, že tento mladý človek je cele iného rázu než Hanes. Prvým vystúpením urobí hneď neobyčajný dojem. Postavy je peknej, nie veľmi vysokej. Tvár pekná, trochu bledožltá, vlasy, obočie, brada, fúzy čierne sťa havran, oči holubičie. V pohyboch je obratný, a keď pod hustým fúzom otvorí pery, plynú z nich sladké slová. Hovoril často žartovne, pritom však vždy zachoval istú vážnosť a šetrnosť, nie tak ako Hanes, ktorého vtipkovanie je často urážlivé a nestydaté. Sám Boh vie, čo môže byť príčinou toho, že také divné city zatriasly mnou, keď prišiel ku mne a riekol:


    „Milostivá slečna, opovažujem sa požiadať vás o druhú kadrilu na zajtrajšej zábave.“


    Prišla som temer do rozpakov, ako odpovedať, a svoje „vďačne“ vyjadrila som len poklonou. Uvidíme, ako to dnes vypadne s tým bálom…


    „Božena!“ zaznelo vtom z bočnej izby.


    „Rozkážte, maminka!“


    „Či ty, dieťa ľúbe, ani nemyslíš na dnešný večer?“


    „Ó, iste, ale myslím, že máme dosť času.“


    „Veď vieš, že len s vystrojením vlasov koľký čas ubehne.“


    Svetlo sa rozžalo a nasledovalo strojenie sa na večernú zábavu. Nejdeme ho dopodrobna opisovať, len to môžeme tvrdiť, že študentovi najrozhodnejšia skúška nedá toľko starosti a obavy, ako deve vystrojenie na tanečnú zábavu. Nie div, je to maturita, na ktorej nejedna prepadne.


    Anka a Zuzka, služobné, dve-tri hodiny strávily v pomáhaní. Pán Jazvecký sedel na pohovke a púšťal husté oblaky dymu z penovky. Bola to tretia od večera.


    „Anka!“ zavolalala pani: „choď, dieťa moje, do pánovej izby, poprav postele, aby boly odostlaté, keď v noci domov prídeme.“


    Rozkaz sa splnil. Keď sa Anka vrátila, mala byť vložená na Boženinu hlavu koruna ozdoby v podobe venca. Pani Jazvecká obrátila sa k svojmu manželovi a povedala:


    „Otec, hneď budeme schystané, choď do izby a obleč sa, aby sme nemusely na teba čakať.“


    Otec vyklepal fajku, potom vzal do ruky rozžatú sviecu a šiel svojou cestou. Veniec bol už na svojom mieste. Ešte sa jedno druhé popripínalo, ponaprávalo, záhyby šiat uložily, deva od hlavy po päty znaleckým okom prezrela, konečne predložené sú jej dve zrkadlá, aby sa aj sama videla; matka si tiež položila na hlavu čepiec a boly obe od hlavy po päty vystrojené.


    „Či dlho dá čakať na seba otecko!“ riekla Božena.


    „Pravdu máš, dieťa moje, je skoro hodina, čo odišiel. Vieš, čo? Poď, prekvapme otca v jeho izbe.“


    Anka so svetlom šla vopred, za ňou matka s dcérou. Otvoria dvere a tu — hrôza — z postele Jazveckého ozýva sa ukrutné chrápanie.


    Božena sa chutne rozosmiala, Anka chichot v sebe dusila a Jazvecká krútila hlavou, hovoriac:


    „Pre Boha, starký, čo robíš? My čakáme na teba, a ty spíš.“


    Zo sna zobudený Jazvecký nevedel sa vyznať, kde je, čo je, čo sa s ním deje, až konečne, keď si zapálil fajku, spamätal sa a vysvetľoval, sám súc v dobrom rozmare: že zadumaný šiel do svojej izby a premýšľajúc o poslednom rozhovore, ktorý mal v priateľskom kruhu o politike, našiel pripravenú posteľ, i svliekol si kabát, nohavice, zobul čižmy, zabudol na bál a na všetko a podľa svojho zvyku ľahol si do postele. Nuž ale mu teraz iného nepozostáva, ako vstať, obliecť sa a s manželkou i dcérou ísť do zábavy…


    Na druhý deň Božena začala konať svoje všedné práce, ale nešlo to. Keď človek nespí a celú noc tancuje, je ako mucha v jeseni. Čas ledva že sa míňa. Sadla si teda za svoj stolík a pokračovala v písaní denníka.


    


    Dňa 16. januára.


    Pošuškávalo sa, že kráľovnou zábavy bola Marína Fischerova. Pravda, pekná bola; sťa noc čierne kadere krášlily jej tvár, obočie sťa veniec otáčaly jej havranie oko. Ťahy jej tvári sú súmerné, farba líc ružová, pery sťa karmín červené, rad zubov sťa perly a jej nevinný úsmev osvieti celú tvár, ako slnce na úsvite, najmä keď so Sielnickým tancovala. Tento zadržal svoje slovo a požiadal ma o druhú štvorylku, ale tak to navliekol, že sme stáli vis a vis s Marínou. Ku mne bol veľmi zdvorilý, ale dalo sa poznať, že je to púha šetrnosť a nie kynutie srdca… Nikdy som krásu inej deve nezávidela, ale tejto noci preletela mojím mozgom myšlienka: „prečo si nie taká čarokrásna, ako Marína?“ No jednako zabávala som sa dosť dobre. Ten pochabý Hanes mnoho bláznivého potáral. Počuť, ako by Sielnický mienil zasnúbiť sa s Marínou, ale Hanes zlomyseľné poznamenal, že ja skôr budem Sielnickou, ako Marína, — no celá spoločnosť je presvedčená, že pri oboch bije srdce za srdce. Ja im želám toto, lebo pristanú k sebe…

  


  
    V


    


    


    V mestečku B. na námestí stojí dom na poschodie. Je to berný úrad. Pred rokom 1848 nepoznal ľud v Uhorsku berné úrady, lebo tie chatrné dane, ktoré sedľač a chudoba platila, prijímaly vrchnosti prostredníctvom jednoduchých svojich pokladníkov. Po porážke maďarských povstalcov, staly sa reformy aj v tomto ohľade. Pravda, nebol dostatok ľudí, ktorých by možno bolo upotrebiť v berných úradoch; nemecká vláda mala síce osobitný zreteľ na obyvateľov Uhorska, ale s druhej strany bol zase podla verejnej mienky vlastizradcom ten, kto opovážil sa prijať úrad. No jednako boli, sú a budú ľudia, ktorí prijmú služby pod ktoroukoľvek vládou rovnako horlivo. To sa síce bezpodmienečne zatratiť nedá, v tom prípade však iste, keď takíto ľudia aj hriechom vlády pochlebujú, aby sa mohli nielen udržať, ale aby mohli i v hodnosti vždy vyššie postupovať.


    Medzi takéto osobnosti patril Fischer. Keď povstalci pri Világoši složili zbraň, tento pán složil so zbrojou aj svoje meno Halász a stal sa Fischerom. Patril medzi najprvších, ktorí sa osvedčili, že prijmú úrad. A aby ten úrad bol aj mastný, nadobudnul si zásluhy tým, že zradil a udal niekoľkých túlajúcich a ukrývajúcich sa povstalcov. Preto ako lojálny občan dostal náčelníctvo berného úradu v B. Je síce pravda, že rozumel sa do toho ako hus do piva, ale úradníci na vyššom stupni nie sú na to, aby pracovali; stačí, keď podpíšu poistenie mesačných platov. Pri rozsiahlej svojej známosti postaral sa o to, aby do úradu dostal človeka, ktorý sa vyzná v práci. Týmto spôsobom prišiel Sielnický do berného úradu v B. Zpočiatku bol miláčkom Fischerovým, lebo veď mal v malom prste všetku vedu finančnú, pritom bol svedomitý a pilný, takže pán Fischer bol nejednou pochvalnou listinou vyznačený za jeho zásluhy. Bol predstavený manželke i dcére Maríne, často pozvaný do domáceho kruhu k zábavám, a pán Fischer sa ani najmenej neurážal, keď videl, že sa Marína a Sielnický radi spolu bavia, Prečo by nemohol byť jeho zaťom? Je človek spôsobný, vzdelaný, pritom aj dosť driečny, prečo by v úradoch nenapredoval? Išlo to tak s týždňa na týždeň, že Fischer pred domácimi vychvaľoval svojho úradníka, hovoriac: uvidíte, že ten mladý človek bude mať skvelú budúcnosť.


    Čím väčšia bola pochvala, tým viac rástla láska u Maríny, a keď Sielnický videl, že mu je naklonená, prirodzene aj v jeho srdci iskra lásky rozjatrila sa v horúci plameň.


    Bola nedeľa. Sielnický bol pozvaný na obed do Fischerov a strávil tam celé odpoludnie. Hneď ako prišiel, zdala sa mu Marína takou krásnou, ako nikdy dosiaľ. Keď sa im očí stretly, topila sa Sielnického chladnosť sťa ľad pod lúčami jarného slnka. Počali sa shovárať očima. A či to možno? Ach, áno; zaľúbení si jedným pohľadom celé srdce odkrývajú. Petor bol šťastný, že pri stole sedel v súsedstve krásnej Maríny; pečlivé matky vedia už pomáhať náhode.


    Spoločnosť bola v dobrom rozmare, a pretože bolo hostí viac, Sielnický tým bezpečnejšie mohol dvoriť dievčaťu. Kto znal Sielnického odmeranosť, bol by sa zadivil, aký zaujímavý vie byť v spoločenskom kruhu. Medzi prstami mädlil chlieb, až konečne vytokáril tri guľky. Položil ich na stôl vedľa seba a riekol: „Slečna, ráčte voliť, v každej guľke je jeden mladík; čo s týmto prvým?“


    „Tancovať.“


    „To je Hanes.“


    „Tancuje dobre, ale je šašo.“


    „S týmto druhým?“


    „Prechodiť sa po námestí.“


    „To je Kovalič.“


    „A či aj starých mládencov miešate do hry?“


    Obaja sa zasmiali.


    „A čo s týmto tretím?“


    „Tomu — tomu — podám ruku.“


    „Ale, prosím, so srdcom!“


    Rumenec polial jej tvár, no našla sa a riekla:


    „Pán Sielnický, kto moc chytá, málo lapí. Teraz však vy voľte, pán Sielnický; čo urobíte s prvou?“


    „Budem jej básne čítať.“


    „To je Božena Jazveckých, tuším, že to aj v skutočnosti robíte?“


    „Ach, áno! Božena je vzdelaná deva, šľachetná duša.“


    „S druhou?“


    „Budem jej dvoriť.“


    „To je Kamila.“


    „To má byť odplata za Kovaliča?“


    „Oko za oko. Napokon s touto treťou?“


    „Pritisnem jej ruku k srdcu a poviem: moja si a mojou budeš.“


    Marína sa zapálila a zamĺkla.


    „Kto je, prosím, tá tretia?“


    „Pán Sielnický, kto chce moc vedieť, chytro ošedivie.“


    Pozrel na ňu, ich oči sa stretly a Sielnický z nevinného úsmevu poznal svoje blaho. Útlo dotknul sa jej ruky, pravda, netušiac, že pani Fischerová očima sprevádza mladých, kým starší páni pohármi štrngali. Pozdvihla sa a všetko poskákalo od stola. Páni sa pri čiernej káve zaobalili do oblakov dymu a pokračovali v rozhovore. Sielnický všemožne hľadal príležitosť byť o samote s Marínou, a pretože sa ani ona neodťahovala od toho, snadno sa shodli. Stáli pri okne, slnečné lúče vábily zo snehu lesk diamantov — a leskom diamantov žiarily aj oči zaľúbencov. Petor vášnive chytil alabastrovú ruku Maríny a temer trasúcim sa hlasom polohlasne riekol:


    „Marína! Jediná hviezda na tmavom obzore života môjho, nielen v hre, ale aj v skutočnosti položím ruku túto k srdcu a poviem: moja si a mojou budeš.“


    Hoci jej srdce horelo plameňom, vedela ho zakryť prirodzeným studom panenskej nevinnosti. Ale jednako len vykradnul sa tichý šepot z jej úst:


    „Petor! tvoja som a tvojou budem.“


    Týmto dosiahlo ich blaho vrcholca a Sielnický sotva by bol vládal premôcť sa, aby ju nebozkal, keby ho nebol ochladil príchod pani Fischerovej.


    „Marína, kde si? Hostia odchodia a chcejú sa aj od teba odobrať.“


    Marina sťa srnka skočila do druhej izby. Petor bol v rozpakoch, čo má robiť, či sa tiež vzdialiť, a či čakať. Vypomohla mu pani Fischerová. Sadla si na pohovku a prívetive začala rozhovor, kývnuc rukou, aby si aj on sadol. Rozprávalo sa všeličo, až konečne začala:


    „Pán Sielnický, či ste neoslovili môjho manžela, aby vás odporúčal vláde?“


    „Nemám smelosti, milostivá pani — moja minulosť…“


    „Ak mi je voľno byť zasvätenou do tajností vášho súkromného života, pýtam sa, aká je vaša minulosť?“


    „Za veľkú česť si pokladám, že milostivú paniu zaujíma moja minulosť; otvorene vyznám, bol som v službe u povstaleckej vlády.“


    „To je maličkosť,“ odvetila Fischerová; „ak treba pravdu vyznať, aj nás zachvátil prúd búre, nie div mladého človeka. Ale spoľahnite sa na mňa, chcem byť prostredníčkou u svojho muža. Vedzte, pán Sielnický, že sa to ženám lepšie darí, ako mužom. Útlejšie vieme prosiť.“


    „Ruky bozkávam, milostivá pani; prospešnejšieho orodovníka si neviem ani predstaviť.“


    Vtom vkročil do izby pán Fischer, a zdalo sa, že mu bolo milé vidieť Sielnického.


    „Dobre, že ste tu, pán Sielnický; mám vám niečo dôležitého oznámiť.“


    „Na rozkaz, pán veľkomožný!“


    S tým odišli do bočnej izby. Fischer urobil vážnu tvár, spodnú gambu zahryzol, čelo stisol, a za čas rozmýšľal, ako predniesť, čo mu ležalo na srdci; poobzeral sa napravo i naľavo, či sú bez svedkov, až konečne začal takto:


    „Dúfam, že ste spoľahlivý človek.“


    „Veľkomožný pán, myslím, že som sa dosiaľ dokázal byť takým.“


    „Ako smýšľate o terajšej vláde?“


    „Vyznám pravdu, že na túto otázku nie som pripravený. Ostatne ja, ako úradník, som a chcem byť poslušný.“


    „O tom nepochybujem; ale či si želáte vzbúrenie a povstanie ľudu, a či ste odhodlaný zachovať vernosť jeho veličenstvu?“


    „Na prvú otázku rozhodne môžem povedať že nie, lebo to zriedka vedie k dobrému, ako to dokázal 1848. a 1849. rok. Na druhú otázku ešte s väčšou určitosťou môžem odvetiť, že áno, lebo som presvedčený, že monarchia najlepšie zabezpečuje mier.“


    „Tak dobre! Podľa najnovších zpráv, ktoré mi zaslala vláda, prišli na stopu buričom, ktorí znepokojujú ľud; my sme vyzvaní sledovať všetky pohyby, a rozumie sa, každého udať, kto by s terajším vladárením nesúhlasil a ľud mámil. Zvolil som vás pre túto úlohu. Navštevujete jedného aj druhého, a k vám, ako k bývalému košútovskému úradníkovi, majú dôveru priatelia povstalcov, pred vami budú otvorene hovoriť, takže máte príhodnú príležitosť dobre sa zaznačiť u vlády. Myslím, že mi rozumiete?“


    „Rozumiem, veľkomožný pán,“ odvetil Petor vážne, „ale ráčte odpustiť, že túto úlohu nemôžem prijať.“


    „Ste v úrade cisárskom a ste prísahou zaviazaný k neohraničenej poddanosti a poslušnosti.“


    „Áno! A ani sa nezdráham čestnú prácu a čestné poverenie plniť. Prácou a vernosťou som zaviazaný, ale svedomie a presvedčenie si v čistote zachovám, a niet mzdy, za ktorú by som ho predal.“


    „Nešťastný mladý človeče! Zostanete večným bedárom, vášmu napredovaniu je koniec.“


    „Ľutujem, veľkomožný pán, volím však zostať chudobným a chatrným, ale statočným, ako bohatým a slávnym s poškvrneným svedomím.“


    Tieto posledné slová ako ostrá dýka ranily srdce Fischerovo; mohol myslieť, že Sielnický schválne cielil na jeho život; jednako zachoval však chladnokrvnosť a cele úradne dal na známosť Sielnickému:


    „Ako cisárskemu úradníkovi s najväčšou prísnosťou nakladám a rozkazujem vám mlčanie; toto úradné tajomstvo nesmie byť oznámené nikomu. Môžete ísť svojou cestou.“


    Sielnický sa poklonil a šiel. Pán Fischer mrmlal si čosi pod fúzy a, prechodiac sa po izbe, hovoril: „Nebol by som čakal, že sa v tom človeku tak sklamem; ale nech sám sebe pripíše, keď zostane večitým pisárom. Dal by som ho preložiť na iné miesto, ale čo si počnem bez neho? Nie! Tu musí zostať, aby pocítil moju moc. Nepozostáva iné, ako použiť Hanesa. Je to síce pošetilec, ale tým lepšie, v čas obratu všetka vina uvalí sa na neho.“


    Vtom vkročila do izby pani Fischerová a blížiac sa s prívetivým úsmevom k manželovi, riekla:


    „Mužíčku, zdáš sa byť zlej vôle.“


    „Z čoho súdiš?“


    „Poznať ti to na tvári.“


    „Mýliš sa, moja milá; vieš, mám mnohé starosti, nie div, že je človek zamyslený.“


    „V záležitosti Sielnického? Ja tiež by sa rada zamiešať do toho.“


    Fischer toto všetko nechápal; razom, prebleskla mu mozgom myšlienka, že manželka mohla vypočuť tajný rozhovor a že Sielnický jej všetko povedal. No zachoval duchaprítomnosť a riekol:


    „Azda si mala s ním teraz rozhovor?“


    „Nuž a potom?“


    „Nič ti neriekol?“


    „A čo mi mal hovoriť?“


    „Odporúčať sa.“


    „V čom?“


    „Vysvetli mi, lebo ja tomuto všetkému nerozumiem.“


    „Nuž dobre, ty často vychvaľoval si pred nami Sielnického, a pravdu vyznám, že aj mne sa ľúbi, ale tak sa zdá, že najlepšie ľúbi sa našej Maríne. A keď je tomu tak, myslím, prečo by sme mu nesverili svoj drahocenný poklad?“


    „Z toho nič nebude,“ odvetil mrzute.


    „A prečo nie?“


    „Preto, že je biednym pisárom.“


    „Veď áno, ale je v tvojej moci odporúčať ho vláde a v krátkom čase môže zaujať vážnu postať.“


    „To mi nemožno urobiť.“


    „A prečo?“


    „Bol košútistom.“


    „Nenahnevaj sa, mužíčku, keď pripomeniem, že aj ty si rečnil na stoličnom dome, keď ťa za pokladníka zvolili, že ani v Košútovej ruke neboly by tak bezpečné tie kľúče ako v tvojej.“


    „To je cele iné, to rečnil Halász a nie teraz úradujúci Fischer.“


    Pani Fischerová nerozumela síce svojho pána manžela, ale vidiac, že teraz nič nedosiahne, umienila si mlčať, tým skorej, že Marína vkročila do izby.

  



VI





Viac ráz spomenuli sme Hanesa bez toho, aby sme ho boli láskavým čitateľom predstavili. Ľahká vec ho opísať: človek prostrednej postavy, tvárou i vlasom ryšavý, čelo nízke, oči malé a neistej farby, ktoré ustavične mihaly, nos končitý; husté ryšavé fúzy pokrývajú ústa, ktoré nepoznajú odpočinku, lebo naveky melú, často dve na tri, ale to sa Hanesovi nezazlieva. Tým ťažšie je vyobraziť jeho povahu, jeho vnútorného človeka, jeho minulosť. Každý ho pozná ako takého, ktorý všade bol a nikde neobstál. V mestečku B. s každým bol za dobre; nijaká schôdzka, ani jedna zábava nemohla byť bez neho. Všetkým panenkám dvoril, ale ani jedna to vážne nebrala, tým menej on sám. Chlapským spolkom sa vyhýbal, najmä kde sa rozpriadol vážnejší rozhovor. Niektorí to pripisovali obozretnosti, aby nezjavil svoje náhľady, iní však tvrdili, že je to svedectvo o jeho obmedzenosti, pretože všetkému rovnako rozumel, to jest nerozumel ničomu. Ako sa dostal do Fischerovho úradu, nikto nevedel, ani sám Fischer, ale že tam zastával veľmi podradnú rolu to je isté, lebo veď sotva vedel s papieru na papier vetu odpísať. Keď poverený bol niečím, Sielnický mu dával úpravu a hoci vo svojej ľahkomyseľnosti nikoho nešetril, naproti tomuto choval sa vždy s istou úctou.

Zpočiatku bol dotieravý a myslel, že v Sielnickom nájde sebe rovného dobrodruha, ale keď sa presvedčil o jeho solídnosti, kedykoľvek prišiel s ním do styku, choval sa aspoň na oko vážne. Pánu Fischerovi málo na tom záležalo, kto je a čo je Hanes, nech sa len úradné veci konaly správne a nech pri miestodržiteľstve boli spokojní. A keby sa Sielnický nebol zdráhal dať sa použiť za nástroj špehúnstva, nikdy by na Hanesa nebol ani pomyslel. Tomuto však bolo veľmi vítané, že si vyzískal priazeň svojho predstaveného. Nápadné bolo nie jednému v mestečku B., že pán Hanes niektoré domy začal často navštevovať a proti svojmu zvyku vtieral sa do chlapských kruhov, načúval, čo kto povie, a milerád zavádzal reči na politiku, no keď i sám s veľkým zápalom rečnil o smutnom stave vlasti, že vraj Nemci všetko na ruby obrátili, krajinu na mizinu priviedli, dane ohromne zväčšili a osemstoročnú správu a voľnosť znivočili, privykli i tejto zmene, veď nejednému to prišlo vhod, mnohý otvoril nielen ústa, ale aj srdce, a hromžil na smutný stav vecí. Pravda, vtedy Hanes mlčal, ale tým viac napínal uši.

Bol príjemný jarný deň, povedzme pravdu, 23. apríl. U Jazveckých vyzeralo živo, robily sa prípravy na meniny. Jazveckých dom bol príkladom skromného a jednoduchého života, ale Jura vydržiavalo sa odjakživa. Volaní i nevolaní hostia dostavili sa v hojnom počte. Tu vidíme miestneho farára Tichého, ktorý si vždy dobre premyslel, čo, kedy a pred kým povedať má, lekára Obratného aj s manželkou, ktorá svojho muža tak vycvičila, že nikomu neodporoval, ale každému dal za pravdu, pravotára Stískalu, tiež s manželkou, ktorý zas všemožne chcel pravoty množiť a všetkému odporoval. Ak voľakto tvrdil: toto je čierne, on aj proti svojmu presvedčeniu dokazoval, že je biele. Podobné bolo aj jeho politické presvedčenie, každej vláde bol odporníkom. Nechyboval ani mestský notár Literáty, podobne s milou polovičkou, ktorému nikto nemal za zlé, že úradoval pri všetkých vládnych premenách. No aj učiteľ Latiny použil príležitosť, aby vyslovil svoje blahoželanie. Pravda, že ten zlý jazyčný svet o ňom pošuškával, že sú mu podobné príležitosti veľmi vítané, najmä keď prišiel rad na štrnganie pohárikami. Milé mu boly dišputy, rád potmehúdsky podpaľoval, podriadenosť ťažko znášal a náramne závidel iným ľuďom šťastie a dobrobyt. Tu vidíme medzi inými aj Sielnického.

Panie zavedené boly do jednej a páni do druhej izby. Tamtie začaly rozhovor o domácich veciach, o bezbožnej služobnej čeliadke a onedlho prešly na miestne najnovšie udalosti. Konečne prišly na pretras jednotlivé osoby.

„Ale čuli,“ začala lekárova žena Obratná, „čo sa pošuškáva o pani Stískalovej?“

„Čo, prosím?“ zaznelo so všetkých strán ako by jednými ústami.

„Ja, pravda, nemôžem nič naisto tvrdiť, ale aj jej súseda stolárka povedala, že ten nový okresný podsudca často tam zachodí, a ani list na strome nepohne sa bez príčiny. Ja som to už dávno hovorila, že je ona koketka. Aj toť nedávno na bále vypínala sa sťa páva a s úsmevom klaňala sa každému mladému človeku; myslím, že by každá poctivá pani takou osobou mala opovrhovať, nie je hodná, aby bola poctená priateľstvom.“

„Veru majú pravdu!“ ozývalo sa so všetkých strán.

Vtom otvoria sa dvere a do izby vkročí pretriasaná Stískalova manželka. Prvá jej beží v ústrety Obratná, vybozkáva, privíta ju: „Ach, čiže som dávno nemala šťastie, nech sa ľúbi sem medzi nás, veď dobre vedia, že sme my najlepšie priateľky.“

Prítomné panie nasledujú dobrý príklad. A to isté sa opätovalo s druhou paňou, až konečne keď už všetky boly spolu, vzaly sa na pretras neprítomné.

A páni? Oj, tí si zvolili vážnejší predmet. Na prvom mieste spomínali priaznivé počasie, že siatie sľubuje hojnú úrodu.

„Je aj potrebná hojná úroda, aby ten úbohý ľud mohol platiť s roka na rok rastúce dane,“ poznamenal Hanes.

„A vy to môžte hovoriť ako člen berného úradu?“ hovoril pravotár Stískala.

„Prečo nie? Či azda cisársko-kráľovský úradník prestal byť vlastencom a priateľom ľudu?“


„Nech sa páči! Nech sa páči!“ ozývalo sa so všetkých strán, ale nikto nechcel byť prvým, nechcel byť vodcom.



„Sláva! Nazdar! Nech žije!“ ozvalo sa so všetkých strán.





Roztrhali Poľskú,

chceli aj Uhorskú:

ale sa nedáme,

dokiaľ päste máme!

